CELEX ID: 32012R0493
Publication Date: 2012-06-11

Document Text:
KOMISJONI MÄÄRUS (EL) nr 493/2012,
11. juuni 2012,
millega sätestatakse vastavalt Euroopa Parlamendi ja nõukogu direktiivile 2006/66/EÜ patarei- ja akujäätmete ringlussevõtu protsessi ringlussevõtu määrade arvutamise üksikasjalikud eeskirjad
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 6. septembri 2006. aasta direktiivi 2006/66/EÜ, mis käsitleb patareisid ja akusid ning patarei- ja akujäätmeid ning millega tunnistatakse kehtetuks direktiiv 91/157/EMÜ, (1) eelkõige selle artikli 12 lõike 6 punkti a,
ning arvestades järgmist:
(1)
Järjestikuste protsesside osaks olevas või eraldiseisvas ringlussevõtu protsessis tuleks plii-, kaadmiumnikkel- ja muude patareide ning akude jäätmete ringlussevõtmisel saavutada direktiivi 2006/66/EÜ III lisa B osas sätestatud ringlussevõtu miinimummäärad.
(2)
Ringlussevõtu määrade arvutamiseks tuleks sätestada direktiivi 2006/66/EÜ III lisa B osa täiendavad üksikasjalikud eeskirjad.
(3)
Ringlussevõtu protsess tuleks määratleda kui protsess, mis algab pärast ringlussevõtukäitisesse toodud patarei- ja akujäätmete kokkukogumist ja võimalikku sortimist ja/või ettevalmistamist ringlussevõtuks ning lõpeb siis, kui on saadud väljundfraktsioonid, mis on ette nähtud täiendava töötlemiseta kasutamiseks algeesmärgil või muudel eesmärkidel ja mis lakkavad olemast jäätmed. Olemasoleva ringlussevõtu- ja töötlemistehnoloogia täiustamise ning uue tehnoloogia arendamise soodustamiseks tuleks ringlussevõtu määrad saavutada igas ringlussevõtu protsessis.
(4)
Ettevalmistus ringlussevõtuks tuleb määratleda kui ringlussevõtule eelnev toiming, et eristada seda patarei- ja akujäätmete ringlussevõtu protsessist.
(5)
Patarei- ja akujäätmete ringlussevõtu protsessi ringlussevõtu määrad tuleks arvutada sisendfraktsioonide ja väljundfraktsioonide keemilise koostise alusel, võttes arvesse tehnika ja teaduse viimaseid arengusuundi, ning teha üldsusele kättesaadavaks.
(6)
Teave, mille ringlussevõtjad peavad esitama, et kontrollida ringlussevõtu määradega seotud nõuete täitmist kõikjal Euroopa Liidus, on vaja ühtlustada.
(7)
Patarei- ja akujäätmete ringlussevõtjad vajavad aega vähemalt 18 kuud, et kohandada tehnoloogilised protsessid vastavaks uutele ringlussevõtu määrade arvutamise nõuetele.
(8)
Käesoleva määrusega ette nähtud meetmed on kooskõlas Euroopa Parlamendi ja nõukogu direktiivi 2008/98/EÜ (2) artikli 39 kohaselt loodud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisese
Käesolevat määrust kohaldatakse patarei- ja akujäätmete ringlussevõtu protsessi suhtes alates 1. jaanuarist 2014.
Artikkel 2
Mõisted
Käesolevas määruses kasutatakse järgmisi mõisteid:
1) „ringlussevõtu protsess”- plii-, kaadmiumnikkel- ja muude selliste patarei- ning akujäätmete ümbertöötamine, millele on osutatud direktiivi 2006/66/EÜ artikli 3 punktis 8 ja mille tulemusel toodetakse käesoleva artikli punktis 5 määratletud väljundfraktsioonid. Ringlussevõtu protsess ei hõlma sortimist ja/või ettevalmistust ringlussevõtuks/kõrvaldamiseks ning see võib toimuda ühes või mitmes käitises;
2) „ettevalmistus ringlussevõtuks”- patarei- ja/või akujäätmete töötlemine enne ringlussevõtu protsessi, sealhulgas hoiustamine, käitlemine, patareikogumite demonteerimine või selliste fraktsioonide eraldamine, mis ei ole patarei või aku osa;
3) „ringlussevõtu määr”- suhtarv, mis saadakse ringlussevõetud väljundfraktsioonide massi jagamisel patarei- ja akujäätmetest koosneva sisendfraktsiooni massiga ning väljendatakse protsendina;
4) „sisendfraktsioon”- kogutud patarei- ja akujäätmete mass, mis suunatakse ringlussevõtu protsessi, nagu on sätestatud I lisas;
5) „väljundfraktsioon”- materjali mass, mis saadakse sisendfraktsioonist I lisas sätestatud ringlussevõtu protsessi tulemusel ja mis on ilma täiendava töötlemiseta lakanud olemast jäätmed või mida kasutatakse algeesmärgil või muudel eesmärkidel, kuid mitte energia saamiseks.
Artikkel 3
Ringlussevõtu määrade arvutamine
1. I lisas sätestatud meetodit kasutatakse plii-, kaadmiumnikkel- ja muude patarei- ning akujäätmete ringlussevõtu protsessi ringlussevõtu määra arvutamiseks.
2. II lisas sätestatud meetodit kasutatakse ringlussevõtu protsessi puhul plii ringlussevõtu määra arvutamiseks.
3. III lisas sätestatud meetodit kasutatakse ringlussevõtu protsessi puhul kaadmiumi ringlussevõtu määra arvutamiseks.
4. Ringlussevõtjad koostavad IV, V ja VI lisas nimetatud teabe kohta vastavalt vajadusele kord aastas aruande ning esitavad selle liikmesriigi pädevale asutusele hiljemalt nelja kuu jooksul pärast asjaomase kalendriaasta lõppu. Ringlussevõtjad esitavad esimese aastaaruande hiljemalt 30. aprilliks 2015.
5. Ringlussevõtu määrad esitatakse kõigi ringlussevõtu etappide ja vastavate väljundfraktsioonide kohta.
6. Kui ringlussevõtu protsess toimub mitmes käitises, vastutab lõikes 4 sätestatud teabe liikmesriigi pädevale asutusele esitamise eest esimene ringlussevõtja.
Artikkel 4
Jõustumine
Käesolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. juuni 2012

EuroVoc Classification:
Level 1: 100160
100155
Level 2: 100272
100242
100244
Level 3: 1158
343
1401
All Concepts: 2947
5410
6411